กรมทางหลวงชนบท ร่วมแก้จราจรติดขัดบนถนนสายหลัก ขยายเส้นทางจราจรบนถนนถนนสาย ปท.4001 จังหวัดปทุมธานี เพิ่มความสะดวก รวดเร็ว ปลอดภัยให้กับประชาชน
นายประศักดิ์ บัณฑุนาค รองอธิบดีกรมทางหลวงชนบท เปิดเผยว่า กรมทางหลวงชนบท ได้ดำเนินการก่อสร้างขยายถนนทางหลวงชนบทสาย ปท.4001 แยกทางหลวงแผ่นดินหมายเลข 3261 – บ้านคลองห้า อำเภอคลองหลวง จังหวัดปทุมธานี เพื่อแก้ไขปัญหาการจราจรยกระดับมาตรฐานทาง แบ่งเบาจราจรสายหลัก เพิ่มความสะดวก รวดเร็ว ปลอดภัยให้กับประชาชน        ถนนสายดังกล่าวเดิมมีผิวจราจรกว้างเพียง 6 เมตร มีไหล่ทางข้างละ 1 เมตร ในขณะที่ปริมาณการจราจรมีแนวโน้มเพิ่มขึ้น เนื่องจากเป็นเส้นทางบริเวณหน้าโรงพยาบาลคลองหลวง อำเภอคลองหลวง จังหวัดปทุมธานี ซึ่งในแต่ละวันมีประชาชนและเจ้าหน้าที่ของโรงพยาบาลใช้สัญจรเป็นจำนวนมาก         ทั้งนี้ ทช.จึงได้ดำเนินขยายผิวจราจรสายดังกล่าว เป็นถนนลาดยางแบบแอสฟัลท์ติกคอนกรีต ขนาด 2 ช่องจราจร ไป-กลับ กว้าง 7 เมตร พร้อมไหล่ทางกว้างข้างละ 2.50 เมตร โดยมีจุดเริ่มต้นจาก กม.ที่ 14+066 ถึง กม.ที่ 15+081 รวมระยะทาง 1.051 กิโลเมตร ใช้งบประมาณในการก่อสร้างรวม 10.786 ล้านบาท         ปัจจุบันโครงการดังกล่าวได้ดำเนินการก่อสร้างเสร็จสมบูรณ์และเปิดให้ประชาชนได้ใช้สัญจรแล้ว ซึ่งทำให้ประชาชนผู้ใช้เส้นทางได้รับความสะดวกรวดเร็วและไปสู่ปลายทางด้วยความปลอดภัยมากยิ่งขึ้น#กรมทางหลวงชนบท  #ถนนสาย ปท.4001  #ขยายเส้นทางจราจร #สำนักข่าว  #กรมประชาสัมพันธ์